Jeremia 13 ACO85 - Rwot owacca kuman ni, “Cit iwil boŋo - Bible Search\nCarolok i kom lateboŋo ma giruko i pyer\n1Rwot owacca kuman ni, “Cit iwil boŋo camanini me aruka i pyer, ci itwe i pyeri, ento pe ilut i pii.” 2Ci awilo boŋo me pyer kun alubo lok ma Rwot otitta-ni, ci aruko i pyera. 3Lok pa Rwot dok obino bota tyen me aryone ma wacci, 4“Kwany boŋo me pyer ma nene iwilo iruko i pyeri-ni, ci ia icit i dog kulu Euprate, ci icikan woko kunnu i kin got mubar.” 5An aa acito ci akano woko i ŋet kulu Euprate kit macalo Rwot ocika kwede. 6I ŋe nino mapol Rwot dok owacca ni, “A malo icit wa i kulu Euprate ci ikwany boŋo me aruka ma yam aciki ni icikan kunnu-ni.” 7Cutcut aa acito i kulu Euprate ci akwinyo ŋom, ci akwanyo boŋo aruka me pyer ki i kabedo ka ma yam onoŋo akano iye-ni. Ento anoŋo ni boŋo ca doŋ oballe woko, pe dok ber pi gin mo.\n8Lacen Rwot dok pud oloko bota aye. En oloko bota kuman ni, 9“Man aye kit macalo abityeko kwede wakke pa Juda ki wakke madit ma Jerucalem tye kwede. 10Lwak magi marac ma gukwero winyo lokka, ma gumiyo ŋutgi obedo nwaŋ gulubo gigi gin ma cwinygi mito, ma gubedo ki lubaŋa mukene kun gitiyo botgi, gibibedo calo boŋo pyer man ma pe doŋ ber me aruka. 11Kit macalo boŋo me atweya i pyer moko kwede i kom dano, kumeno bene aketo jo me ot pa Icrael ki jo me ot pa Juda aridogi woko i koma matek likiŋ, wek gubed lwak ma gibikelo nyiŋ maber bota, ma gibimiyo dano gipaka dok gimiya deyo, ento gin onoŋo pe gitwero winyo lok wacel.” Man Rwot ma owaco.\nLok kom agulu ma gupoŋ woko ki koŋo vino\n12Rwot owaco kuman ni, “Jeremia, in itit lok man bot jo Icrael ni, ‘Rwot Lubaŋa me mony owaco kuman ni, “Agulu acel acel bipoŋ woko ki koŋo vino.” ’ Gibiwaco botwu ni, ‘Pe wamito waŋe ni agulu acel acel bipoŋ wo ko ki koŋo vino’ 13Ci lacen in ibiwaco botgi ni, ‘Nen, abipiko jo ducu ma gibedo i lobo man ki koŋo vino ci gidoko lumero, luker ma gibedo i wi komker pa Daudi, ajwagi, lunebi kacel ki jo ducu ma gibedo i Jerucalem. 14Abicanyo ŋat man ki lawote, wego ki litinogi kacel, man Rwot ma owaco, Pe abiparo pigi, pe abiweko gibedo kwo, kadi wa kica bene pe bimaka i komgi, wek pe atyekgi woko.’ ”\n15Wuter itwu, wuwiny;\npe myero wubed ki wakke,\npien Rwot doŋ otyeko loko.\n16Wumi deyo bot Rwot Lubaŋawu\nma pud peya okelo colpiny,\nma pud tyenwu pe ogwaŋŋe\ni wi godi ma piny ribiribi;\nma pud peya noŋo olokke odoko mutu macol licuc,\nen leŋpiny ma onoŋo wutye ka genone-ni.\n17Ka ce pe wubiwinyo,\nci abikok laliŋliŋ i muŋ pi wakkewu:\nabikok matek noŋo pig waŋa mol cito piny lipyaa,\npien jo pa Rwot doŋ giterogi woko macalo opii.\n18Rwor owaco bot Jeremia ni,\n“Tit bot kabaka gin ki minne\nni gua ki i komkergi gubin woko i kabedo mapiny,\npien lalukanagi maber twatwal doŋ opoto woko piny ki i wigi.”\n19Gaŋi me Negeb ducu doŋ gilorogi woko,\npe tye ŋat mo ma myero oyabgi.\nJo Juda ducu doŋ giterogi woko i lobo ma pe megi,\ngin ducu doŋ giterogi woko i opii.\n20“Wun jo Jerucalem wunen!\nLukworwu tye ka bino kun gia ki i lobo ma tye yo tun acam!\nJo ma miyogi i ciŋwu ni wugwokgini gitye kwene,\ndanowu macalo lwak romi ki dyegi ma gibeco adada-ni?\n21Ibiwaco gin aŋo\nka jo ma yam in kikomi aye\nipwonyogi ni wek gubed luremi, aye giketogi me loyi?\nArem matek pe biketo komi woko,\ncalo arem pa dako ma tye ka nywal?\n22Doŋ ka ce ipenyo ni piŋo gin ma kit man obino i komi,\npiŋo boŋo ma i pyeri bene giyeco woko,\ndok ginywari kwede-gu;\nman otimme pien onoŋo balli doŋ rac ma okato kare.\n23Laetiopia mo tika twero loko raŋi me del kome,\nnyo kwac bene twero kwanye raŋi ma i kome ma obedo kwicikwicini woko?\nKa tye kit meno, wun ma wuniyo ki timo gin marac keken-ni,\nwutwero pwonnye me tiyo gin ma tye atir.\n24Abikeyowu woko calo cuŋ kal\nma yamo kodo ki i tim aroo ci tero woko.\n25Man aye gin ma gipokki,\ndul ma doŋ atyeko pimone woko piri,\nman Rwot ma owaco,\npien wii doŋ otyeko wil woko i koma ibedo ka geno lok goba keken.\n26An Rwot kikoma aye ma abiwalo boŋoni woko ki i pyeri aumo ki waŋi,\nmiyo lewicci nen woko ka maleŋ.\n27Doŋ atyeko neno gin me kwer ma itimo,\ntim me abor ki mito tigoni, ki tim malayani marac adada,\nma ibedo ka timone i wi cere i dye tim.\nCan i wiwu, wun jo Jerucalem!\nGin man bitero kare ma rom mene ma noŋo pud peya gilonyowu wudoko leŋ?”